
Ablak a gyermekvilágba - Firkálástól-lélektárásig

A gyermek érzelmeinek, gondolatainak felszínre kerülését elsősorban játékában figyelhetjük meg. A rajzolás az önkifejezés egyik spontán eszköze és lehetősége. A gyermek e tevékenysége során képes belső folyamatait, érzelmeit közvetíteni a külvilág és önmaga számára.
A gyermeki alkotásokból számos dologra következtethetünk. Nyomon követhetjük fejlődésüket, képet kaphatunk személyiségükről, informálódhatunk kapcsolataik alakulásáról, az őket ért környezeti hatások befolyásáról.
Pályamunkánk témájához kapcsolódó kutatásunk során rendkívüli jelenséggel találkoztunk. Egy óvodás korú kisfiú olyan képességgel rendelkezik, amilyet még senki másnál nem tapasztaltunk, illetve amiről még elméletben sem hallottunk, tanultunk.
Nehéz megfogalmazni mi is ez az egyedi képesség. Egyáltalán képesség-e vagy esetleg valaminek a hiánya? - Amikor a gyermek síkban alkot, azt fordítva teszi. Ami annyit jelent, hogy vizuális képeit fejjel lefelé rajzolva –mintha tükrözve reprodukálna- készíti.
Mi a magyarázat e ritka jelenségre, mi állhat a fordítva látás, rajzolás hátterében? Megmarad-e e ’képesség’ a későbbekben is és befolyásolólag hat-e a gyermek fejlődésére? Képes lesz-e a kisfiú ’’helyesen” látni - rajzolni megtanulni?
„A gyerek, amikor rajzol újjáteremti a világot. Rajzolni jó, de a kisgyerek számára fantasztikus élmény lehet: Ott a fa, a ház, az ember a világban és most megjelenik a papíron!... Hát akkor most már többféle módón létezik! Mivel is rajzolunk? Csak a kezünkkel? Vagy a szemünkkel is? És az eszünkkel?...” (Feuer Mária)



